### Resume

Byrådet godkendte den nuværende Ejerstrategi for Deponi Syd I/S den 17. januar 2018. Det fremgår af ejerstrategien, at den skal revideres mindst hvert fjerde år, første gang i 2022. På denne baggrund forelægges forslag til revideret Ejerstrategi for Deponi Syd I/S. Ejerstrategiens ikrafttræden forudsætter godkendelse i byrådene i samtlige ejerkommuner.

### Sagsfremstilling

Baggrund

Deponi Syd I/S er et fælleskommunalt affaldsselskab ejet af kommunerne Billund, Esbjerg, Haderslev, Kolding, Vejen og Vejle. Selskabet startede i januar 2011 og modtager de seks ejerkommuners deponiaffald. Deponi Syd I/S ejer og driver henholdsvis [adresse] i Billund Kommune og Måde Deponi i Esbjerg Kommune og modtager årligt ca. 20.000 tons affald, herunder asbestholdigt affald, PCB-holdigt affald og affald indeholdende miljøfremmede stoffer som bly og zink.

Forslag til revideret ejerstrategi

Ejerstrategien et styringsværktøj, der fastlægger Ejerkommunernes overordnede prioriteringer i forhold til drift og udvikling af Deponi Syd I/S. Endvidere skal ejerstrategien blandt andet skabe sammenhæng mellem Ejerkommunernes og Deponi Syd I/S’ strategi, politik og visioner.

Byrådet godkendte den nuværende Ejerstrategi for Deponi Syd I/S den 17. januar 2018, jf. punkt 21. Det fremgår af ejerstrategien, at den skal revideres mindst hvert fjerde år, første gang i 2022. Forslag til revideret ejerstrategi er nu udarbejdet af de seks kommuners forvaltninger. De væsentligste ændringer i den reviderede ejerstrategi er følgende:

Det er blandt andet tydeliggjort, at

* det er et formål af minimere mængden af deponiaffald i Ejerkommunerne gennem opsøgning af nyeste viden og vidensdeling.
* Deponi Syd I/S arbejder på at håndtere farligt affald med asbest ved brug af løsninger hos eksterne modtagere/behandlere.
* Deponi Syd I/S skal arbejde for at minimere miljøpåvirkningen fra virksomhedens aktiviteter, og at der skal være sammenhæng til Ejerkommunernes klima- og affaldsplaner.
* der skal være et strategisk fokus på hvilke aktiviteter, der fremadrettet skal foregå på [adresse] og Måde Deponi.
* Ejerkommunernes forvaltninger inddrages mindst én gang om året med formål om at drøfte større strategiske opgaver og forretningsmæssige dispositioner.
* Ejerkommunerne spiller en aktiv rolle i beslutning om samarbejde med andre kommuner.
* der er forskellige led i organisationen med forskellige opgaver og roller, som beskrives i ejerstrategiens tilhørende bilag.

Af bilag 1 fremgår forslag til revideret Ejerstrategi for Deponi Syd I/S, i bilag 2 fremgår ejerstrategien, hvor de indholdsmæssige justeringer fremgår, og i bilag 3 fremgår den nuværende ejerstrategi.

### Sagens videre forløb

Sagen skal behandles i Økonomiudvalget og Byrådet.

### Klima og resiliensvurdering

Forslag til revideret Ejerstrategi for Deponi Syd I/S retter et øget fokus på at reducere mængden af deponiaffald, at der er ønske om, at Deponi Syd arbejder for at minimere miljøpåvirkningen fra virksomhedens aktiviteter, og at der skal være sammenhæng til Ejerkommunernes klima- og affaldsplaner, som afspejles i [adresse] I/S’ drift.

### Historik

Teknik- og Miljødirektøren indstiller, 12. december 2022, pkt. 249:

at udvalget anbefaler over for Økonomiudvalget og Byråd at godkende forslag til revideret Ejerstrategi for Deponi Syd I/S.

Beslutning fra Klima, Natur- og Miljøudvalget, 12. december 2022, pkt. 249:

Anbefalet.

Niels Kjeldsen var fraværende.

Beslutning fra Økonomiudvalget, 9. januar 2023, pkt. 13:

Anbefales.

Fraværende: Ludvig Vestergaard.

### Beslutning

Godkendt.

Fraværende: Ludvig Vestergaard. I stedet mødte William Winther.